CELEX: 32019D1145
Language: el
Date: 2019-07-04 00:00:00
Title: Εκτελεστική απόφαση (ΕΕ) 2019/1145 της Επιτροπής, της 4ης Ιουλίου 2019, για την περάτωση της μερικής ενδιάμεσης επανεξέτασης των μέτρων αντιντάμπινγκ που εφαρμόζονται στις εισαγωγές σωλήνων κάθε είδους από όλκιμο χυτοσίδηρο (που είναι επίσης γνωστός ως χυτοσίδηρος σφαιροειδούς γραφίτη), καταγωγής Ινδίας, χωρίς τροποποίηση των ισχυόντων μέτρων

5.7.2019   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 181/87
               
            
         ΕΚΤΕΛΕΣΤΙΚΗ ΑΠΟΦΑΣΗ (ΕΕ) 2019/1145 ΤΗΣ ΕΠΙΤΡΟΠΗΣ
         της 4ης Ιουλίου 2019
         για την περάτωση της μερικής ενδιάμεσης επανεξέτασης των μέτρων αντιντάμπινγκ που εφαρμόζονται στις εισαγωγές σωλήνων κάθε είδους από όλκιμο χυτοσίδηρο (που είναι επίσης γνωστός ως χυτοσίδηρος σφαιροειδούς γραφίτη), καταγωγής Ινδίας, χωρίς τροποποίηση των ισχυόντων μέτρων
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΕ) 2016/1036 του Ευρωπαϊκού Κοινοβουλίου και του Συμβουλίου, της 8ης Ιουνίου 2016, για την άμυνα κατά των εισαγωγών που αποτελούν αντικείμενο ντάμπινγκ εκ μέρους χωρών μη μελών της Ευρωπαϊκής Ένωσης (1), και ιδίως το άρθρο 9 παράγραφος 1,
         Εκτιμώντας τα ακόλουθα:
         1.   ΔΙΑΔΙΚΑΣΙΑ
         
         1.1.   Ισχύοντα μέτρα
         
         
                     (1)
                  
                  
                     Τα μέτρα που ισχύουν σήμερα είναι ο οριστικός δασμός αντιντάμπινγκ που επιβλήθηκε με τον εκτελεστικό κανονισμό (ΕΕ) 2016/388 της Επιτροπής (2), όπως τροποποιήθηκε με τον εκτελεστικό κανονισμό (ΕΕ) 2016/1369 (3).
                  
               
                     (2)
                  
                  
                     Το υπό εξέταση προϊόν υπόκειται επίσης σε οριστικό αντισταθμιστικό δασμό που επιβλήθηκε με τον εκτελεστικό κανονισμό (ΕΕ) 2016/387 της Επιτροπής (4).
                  
               1.2.   Αίτηση επανεξέτασης
         
         
                     (3)
                  
                  
                     Στις 2 Μαρτίου 2018 η Επιτροπή έλαβε αίτηση για μερική ενδιάμεση επανεξέταση των μέτρων αντιντάμπινγκ που ισχύουν σύμφωνα με το άρθρο 11 παράγραφος 3 του κανονισμού (ΕΕ) 2016/1036 («ο βασικός κανονισμός»), η οποία περιορίζεται στον παραγωγό-εξαγωγέα Electrosteel Castings Limited («Electrosteel»). Η αίτηση υποβλήθηκε από τις εταιρείες Saint-Gobain PAM, Saint-Gobain PAM Deutschland GmbH, Saint-Gobain PAM España SA και Duktus (Production) GmbH («οι αιτούντες»), τέσσερις παραγωγούς της Ένωσης.
                  
               
                     (4)
                  
                  
                     Στην αρχική έρευνα, η Επιτροπή διαπίστωσε περιθώριο ντάμπινγκ 4,1 % για την Electrosteel, αλλά ο οριστικός δασμός αντιντάμπινγκ ορίστηκε σε 0 % προκειμένου να αποφευχθεί η διπλομέτρηση των εξαγωγικών επιδοτήσεων που έχουν ήδη ληφθεί υπόψη στον οριστικό αντισταθμιστικό δασμό 9,0 %. Η αίτηση περιείχε επαρκή αποδεικτικά στοιχεία από τα οποία να προκύπτει ότι η Electrosteel είχε εντείνει τις πρακτικές ντάμπινγκ μετά την επιβολή των μέτρων και ότι οι συνθήκες βάσει των οποίων επιβλήθηκαν τα ισχύοντα μέτρα έχουν αλλάξει και οι αλλαγές αυτές είναι διαρκούς χαρακτήρα.
                  
               1.3.   Έναρξη επανεξέτασης
         
         
                     (5)
                  
                  
                     Η Επιτροπή αποφάσισε να αρχίσει μερική ενδιάμεση επανεξέταση σύμφωνα με το άρθρο 11 παράγραφος 3 του βασικού κανονισμού, η οποία περιορίζεται στην εξέταση της πρακτικής ντάμπινγκ όσον αφορά την Electrosteel. Στις 4 Μαΐου 2018 η Επιτροπή δημοσίευσε ανακοίνωση για την έναρξη διαδικασίας («η ανακοίνωση για την έναρξη της διαδικασίας») στην Επίσημη Εφημερίδα της Ευρωπαϊκής Ένωσης (5).
                  
               
                     (6)
                  
                  
                     Η νέα έρευνα επανεξέτασης αφορούσε την περίοδο από την 1η Απριλίου 2017 έως την 31η Μαρτίου 2018. Η αρχική έρευνα αφορούσε την περίοδο μεταξύ 1ης Οκτωβρίου 2013 και 30ής Σεπτεμβρίου 2014.
                  
               1.4.   Ενδιαφερόμενα μέρη
         
         
                     (7)
                  
                  
                     Στην ανακοίνωση για την έναρξη της διαδικασίας, η Επιτροπή κάλεσε τα ενδιαφερόμενα μέρη να γνωστοποιήσουν τις απόψεις τους. Επιπλέον, η Επιτροπή ενημέρωσε ειδικά τους αιτούντες, την Electrosteel και τις αρχές της οικείας χώρας σχετικά με την επανεξέταση και τους κάλεσε να συμμετάσχουν.
                  
               
                     (8)
                  
                  
                     Τα ενδιαφερόμενα μέρη είχαν την ευκαιρία να γνωστοποιήσουν γραπτώς τις απόψεις τους και να ζητήσουν ακρόαση από την Επιτροπή και/ή τον σύμβουλο ακροάσεων για τις διαδικασίες εμπορικών προσφυγών. Η Electrosteel ζήτησε και έλαβε τρεις ακροάσεις από την Επιτροπή. Οι ακροάσεις αυτές πραγματοποιήθηκαν στις 15 Μαΐου 2018, στις 15 Ιουνίου 2018 και στις 17 Ιανουαρίου 2019.
                  
               2.   ΑΝΑΚΛΗΣΗ ΤΗΣ ΑΙΤΗΣΗΣ ΚΑΙ ΠΕΡΑΤΩΣΗ ΤΗΣ ΔΙΑΔΙΚΑΣΙΑΣ
         
         
                     (9)
                  
                  
                     Με επιστολές στις 19 Απριλίου και στις 2 Μαΐου 2019, οι αιτούντες ενημέρωσαν την Επιτροπή ότι αποσύρουν την αίτησή τους.
                  
               
                     (10)
                  
                  
                     Βάσει του άρθρου 9 παράγραφος 1 του βασικού κανονισμού, η διαδικασία είναι δυνατόν να περατωθεί όταν αποσύρεται η καταγγελία, εκτός αν η περάτωση δεν είναι προς το συμφέρον της Ένωσης.
                  
               
                     (11)
                  
                  
                     Από την έρευνα δεν είχαν προκύψει στοιχεία που να δείχνουν ότι η περάτωση της διαδικασίας δεν θα ήταν προς το συμφέρον της Ένωσης. Στο πλαίσιο αυτό, η Επιτροπή επισήμανε ότι από τα ενδιαφερόμενα μέρη δεν είχαν υποβληθεί παρατηρήσεις που να δείχνουν ότι η περάτωση αυτή δεν θα ήταν προς το συμφέρον της Ένωσης. Ως εκ τούτου, η Επιτροπή έκρινε ότι η διαδικασία μερικής ενδιάμεσης επανεξέτασης θα πρέπει να περατωθεί χωρίς επίσημη διαπίστωση σχετικά με τυχόν σημαντικές μόνιμες αλλαγές και την πρακτική ντάμπινγκ της εταιρείας Electrosteel.
                  
               
                     (12)
                  
                  
                     Η Επιτροπή κατέληξε στο συμπέρασμα ότι η μερική ενδιάμεση επανεξέταση που περιοριζόταν στην εξέταση της πρακτικής ντάμπινγκ όσον αφορά την Electrosteel θα πρέπει να περατωθεί χωρίς τροποποίηση των ισχυόντων μέτρων.
                  
               
                     (13)
                  
                  
                     Τα ενδιαφερόμενα μέρη ενημερώθηκαν σχετικά και τους δόθηκε η ευκαιρία να διατυπώσουν τις παρατηρήσεις τους.
                  
               
                     (14)
                  
                  
                     Η παρούσα απόφαση είναι σύμφωνη με τη γνώμη της επιτροπής που συστάθηκε με το άρθρο 15 παράγραφος 1 του βασικού κανονισμού,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Τερματίζεται η μερική ενδιάμεση επανεξέταση των μέτρων αντιντάμπινγκ στις εισαγωγές σωλήνων κάθε είδους από όλκιμο χυτοσίδηρο (που είναι επίσης γνωστός ως χυτοσίδηρος σφαιροειδούς γραφίτη), με εξαίρεση τους σωλήνες κάθε είδους από όλκιμο χυτοσίδηρο χωρίς εσωτερική και εξωτερική επένδυση («γυμνοί σωλήνες»), που υπάγονται σήμερα στους κωδικούς ΣΟ ex 7303 00 10 και ex 7303 00 90 (κωδικοί TARIC 7303001010 και 7303009010), καταγωγής Ινδίας.
         
         
            Άρθρο 2
            Η παρούσα απόφαση αρχίζει να ισχύει την επομένη της δημοσίευσής της στην Επίσημη Εφημερίδα της Ευρωπαϊκής Ένωσης.
         
         
            Βρυξέλλες, 4 Ιουλίου 2019.
            
               
                  Για την Επιτροπή
               
               
                  Ο Πρόεδρος
               
               Jean-Claude JUNCKER
            
         
         
            (1)  ΕΕ L 176 της 30.6.2016, σ. 21.
         
            (2)  Εκτελεστικός κανονισμός (ΕΕ) 2016/388 της Επιτροπής, της 17ης Μαρτίου 2016, για την επιβολή οριστικού δασμού αντιντάμπινγκ στις εισαγωγές σωλήνων κάθε είδους από όλκιμο χυτοσίδηρο (που είναι επίσης γνωστός ως χυτοσίδηρος σφαιροειδούς γραφίτη) καταγωγής Ινδίας (ΕΕ L 73 της 18.3.2016, σ. 53).
         
            (3)  Εκτελεστικός κανονισμός (ΕΕ) 2016/1369 της Επιτροπής, της 11ης Αυγούστου 2016, για την τροποποίηση του εκτελεστικού κανονισμού (ΕΕ) 2016/388 για την επιβολή οριστικού δασμού αντιντάμπινγκ στις εισαγωγές σωλήνων κάθε είδους από όλκιμο χυτοσίδηρο (που είναι επίσης γνωστός ως χυτοσίδηρος σφαιροειδούς γραφίτη) καταγωγής Ινδίας (ΕΕ L 217 της 12.8.2016, σ. 4).
         
            (4)  Εκτελεστικός κανονισμός (ΕΕ) 2016/387 της Επιτροπής, της 17ης Μαρτίου 2016, για την επιβολή οριστικού αντισταθμιστικού δασμού στις εισαγωγές σωλήνων κάθε είδους από όλκιμο χυτοσίδηρο (που είναι επίσης γνωστός ως χυτοσίδηρος σφαιροειδούς γραφίτη), καταγωγής Ινδίας (ΕΕ L 73 της 18.3.2016, σ. 1).
         
            (5)  Ανακοίνωση για την έναρξη μερικής ενδιάμεσης επανεξέτασης των μέτρων αντιντάμπινγκ που εφαρμόζονται στις εισαγωγές σωλήνων κάθε είδους από όλκιμο χυτοσίδηρο (που είναι επίσης γνωστός ως χυτοσίδηρος σφαιροειδούς γραφίτη), καταγωγής Ινδίας (ΕΕ C 157 της 4.5.2018, σ. 3).